Britse toeris op staproete beseerStormsriviermond. (Foto: Hanri Taljaard-Swart) ’n Britse toeris is Maandag beseer toe sy op die Otter-staproete in die Tsitsikama Nasionale Park gegly en geval het. Sy is met ’n helikopter na ’n hospitaal vervoer waar sy tans in ’n bestendige toestand is. Volgens die Nasionale Seereddingsinstituut (NSRI) het die voorval by die waterval wes van Stormsriviermond in dié park plaasgevind. “Die Britse vrou het saam met haar man gestap toe sy geval en beserings opgedoen het. Stappers wat die egpaar gewaar het, het hulp ontbied nadat hulle verder by die roete afgestap het om selfoonopvangs te kry,” het die NSRI gesê. Die NSRI se reddingspanne in Stormsrivier en Oesterbaai is na die toneel ontbied, asook private en provinsiale nooddienste. Die vrou is op die toneel behandel en gestabiliseer voordat sy met ’n noodhelikopter na ’n hospitaal geneem is. Die vrou se naam en ouderdom is nie bekend nie.